ইউরোপা লিগে বড় জয় পেল ম্যান ইউ, টটেনহ্যাম

ওয়েব ডেস্ক: ইউরোপা লিগ (UEFA Europa League) সেমিফাইনালের প্রথম লেগে বড় জয় পেল ম্যাঞ্চেস্টার ইউনাইটেড (Man Utd)। অ্যাথলেটিক ক্লাব বিলবাওকে (Athletic Club Bilbao) তাদের ঘরের মাঠে ৩-০ হারিয়ে দিলেন ব্রুনো ফার্নান্ডেজরা (Bruno Fernandez)। বিরাট অঘটন না হলে ২১ মে ইউরোপার ফাইনালে খেলতে চলেছে রুবেন অ্যামোরিমের (Ruben Amorim) দল। পেনাল্টি সহ জোড়া গোল করেন অধিনায়ক ব্রুনো ফার্নান্ডেজ, আর একটি গোল ক্যাসেমিরোর।

প্রিমিয়ার লিগে (Premier League) এ মরসুমে রেফারির একাধিক সিদ্ধান্ত ম্যান ইউয়ের বিপক্ষে গিয়েছে। অ্যামোরিম তার জন্য ভাগ্যকে দোষ দিতে পারেন। তবে ইউরোপা লিগে কিন্তু কপাল তাঁর দলের সঙ্গ দিচ্ছে। নক আউটের তিনটে পর্যায়েই গুরুত্বপূর্ণ সময়ে লাল কার্ড দেখেছে ম্যান ইউয়ের প্রতিপক্ষ দল। রিয়াল সোসিয়েদাদ থেকে লিয়ঁ হয়ে এবার বিলবাও।

আরও পড়ুন: শ্রেয়সকে ছেড়ে দিয়ে কি হাত কামড়াচ্ছে কেকেআর?

ততক্ষণে ক্যাসেমিরোর হেডে ১-০ এগিয়ে গিয়েছে ওল্ড ট্রাফোর্ডের ক্লাব। ডান প্রান্ত থেকে নিচু ক্রস আসে ম্যান ইউ স্ট্রাইকার র‍্যাসমুস হোয়লুন্ডের জন্য। কিন্তু তাঁর কাঁধে চাপ দিয়ে বল পর্যন্ত পৌঁছতেই দেননি বিলবাওয়ের দানি ভিভিয়ান। ভিডিও অ্যাসিস্ট্যান্ট রেফারির সাহায্য নিয়ে পেনাল্টির নির্দেশ দেন মাঠের রেফারি। সেই সঙ্গে ভিভিয়ানকে লাল কার্ড দেখান। ম্যাচের তখন মাত্র ৩৫ মিনিট।

পেনাল্টি থেকে গোলের পর ফার্নান্ডেজ প্রথমার্ধের শেষে ৩-০ করেন। অ্যামোরিম নিশ্চয়ই আশা করছেন যে পরের লেগে ওল্ড ট্রাফোর্ডে কোনও বিপর্যয় হবে না। তবে সংখ্যাগরিষ্ঠতার সুযোগ নিয়ে আরও এক-দুই গোল করতে পারলে পরের সপ্তাহে কোনও চিন্তা থাকত না। এদিকে অন্য সেমিফাইনালে বোরো গ্লিমটকে ৩-১ হারাল টটেনহ্যাম হটস্পার।